แบงก์ไม่ลดค่ารูดปรื๊ดช็อปนอก
แบงก์ยังไม่ขึ้นค่าธรรมเนียมใช้บัตรเครดิตชำระค่าสินค้าในต่างประเทศ ยันอัตราปัจจุบันเหมาะสมแล้ว
23 ก.พ. 2558

แบงก์ยังไม่ขึ้นค่าธรรมเนียมใช้บัตรเครดิตชำระค่าสินค้าในต่างประเทศ ยันอัตราปัจจุบันเหมาะสมแล้ว
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารยังไม่ปรับเปลี่ยนอัตราค่าธรรมเนียมความเสี่ยงอัตราแลกเปลี่ยนของบัตรเครดิตที่ระดับ 1% แม้หลักเกณฑ์ของธนาคารแห่งประเทศไทย จะกำหนดเพดานไม่เกิน 2.5% เนื่องจากยังสามารถบริหารจัดการได้ แม้ว่าตลาดเงินโลกจะมีความผันผวนสูง
ทั้งนี้ ในช่วงที่ค่าเงินสกุลต่างๆ มีความผันผวน ได้บริหารความเสี่ยงใกล้ชิดมากขึ้น ปัจจุบันมีทั้งการทำซื้อป้องกันความเสี่ยงล่วงหน้าทั้งสวอปหรือเฮดจิ้ง โดยเฉพาะในสกุลเงินที่เคลื่อนไหวสูง ทำให้ไม่กระทบกับค่าธรรมเนียมที่คิดกับลูกค้า แต่ฝ่ายบริหารเงินต้องทำงานกันอย่างหนัก และต้องมองแนวโน้มภาวะตลาดเงินให้ขาด เพื่อนำมาเป็นข้อมูลในการจัดการความเสี่ยง
อย่างไรก็ดี อัตราค่าธรรมเนียมการใช้จ่ายต่างประเทศของบัตรเครดิตเป็นจุดแข็งสำคัญที่ทำให้ลูกค้าเลือกสมัครบัตรและเป็นบัตรที่ลูกค้าหยิบใช้ในต่างประเทศ แม้จำนวนบัตรมีไม่มากนักราว 3,000 ใบ เพราะเพิ่งเปิดตัวไม่นาน แต่ยอดการใช้จ่ายผ่านบัตรในต่างประเทศมากกว่าเป้าหมายเท่าตัว จากเป้าหมาย 30-40 ล้านบาท มีการใช้จ่ายจริงถึง 60-70 ล้านบาท โดยประเทศที่ใช้มาก ได้แก่ ยุโรป ญี่ปุ่น และประเทศในแถบอาเซียน
นายชุติเดช ชยุติ รองประธานเจ้าหน้าที่บริหารอาวุโส สายงานคอร์ปอเรทไฟแนนซ์ บริษัท บัตรกรุงไทย (เคทีซี) กล่าวว่า คิดค่าความเสี่ยงจากการแปลงสกุลเงินในการใช้บัตรเครดิตในต่างประเทศอยู่ที่ 2% ยังไม่มีแนวคิดที่จะปรับขึ้นเป็น 2.5% ให้ชนเพดาน แม้ว่าตลาดเงินปีนี้จะมีความผันผวน ค่าธรรมเนียมดังกล่าวทางวีซ่าเป็นคนคิดจากลูกค้าไม่ใช่ธนาคาร
นายฐากร ปิยะพันธ์ กรรมการผู้จัดการใหญ่ บริษัท อยุธยา แคปปิตอล เซอร์วิสเซส (กรุงศรี คอนซูมเมอร์) ระบุว่า อัตราค่าธรรมเนียมการใช้บัตรเครดิตในต่างประเทศ ที่ประกันความผันผวนอัตราแลกเปลี่ยน 1.5-2% ซึ่งธนาคารกำหนดไว้มีความเหมาะสมแล้ว เนื่องจากธนาคารจะตัดยอดภายหลังวันใช้จ่าย 5-7 วัน หรือบางครั้งย้อนหลัง 2 สัปดาห์ ซึ่งระหว่างนั้นอัตราแลกเปลี่ยนจะมีการเคลื่อนไหวไม่แน่นอน โดยเฉพาะบางประเทศที่ค่าเงินผันผวนตามตลาดการเงิน
อย่างไรก็ตาม ธนาคารไม่ได้มีกำไรเพียงฝั่งเดียวแต่บางครั้งค่าเงินในประเทศที่เปลี่ยนแปลงรวดเร็ว ก็ส่งผลให้เกิดภาระขาดทุนได้ จึงไม่มีแนวคิดที่จะลดค่าธรรมเนียมอัตราแลกเปลี่ยนลงมา  แต่ธนาคารใช้วิธีการเพิ่มสิทธิประโยชน์ให้แก่ลูกค้า เช่น การคืนเงินเข้าบัญชีให้ ยิ่งใช้มากยิ่งได้คืนมาก หรือให้คะแนนสะสม 5 เท่า